31976R1513
L 169/22
JURNALUL OFÍCIAL AL UNIUNII EUROPENE
REGULAMENTUL (CEE) NR. 1513/76 AL CONSILIULUI
din 24 iunie 1976
privind importul de tărâțe, spărturi și alte reziduuri obținute prin cernere, măcinare sau alte forme de prelucrare a semințelor unor cereale originare din Tunisia
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 113,
având în vedere propunerea Comisiei,
având în vedere avizul Parlamentului European (1),
întrucât acordul de cooperare între Comunitatea Economică Europeană și Republica Tunisiană, precum și acordul interimar (2) destinat să permită aplicarea anticipată a unor dispoziții ale acordului de cooperare, au fost semnate la 25 aprilie 1976;
întrucât articolul 22 din acordul de cooperare și articolul 15 din acordul interimar prevăd că, cu condiția ca Tunisia să aplice o taxă specială pe exportul de tărâțe, spărturi și alte reziduuri obținute prin cernere, măcinare sau alte forme de prelucrare a semințelor de cereale altele decât porumbul și orezul, de la subpoziția 23.02 A II din Tariful Vamal Comun, componenta variabilă a prelevării la import trebuie redusă cu o valoare egală cu 60 % din media componentelor variabile ale taxelor aplicabile produsului respectiv în cursul celor trei luni anterioare lunii în care a fost stabilită această valoare, iar componenta fixă nu trebuie percepută;
întrucât această taxă specială la export trebuie să se reflecte în prețul acestor produse importate în Comunitate;
întrucât, pentru a garanta aplicarea corectă a acestor acorduri, este necesar să se adopte măsuri în baza cărora importatorul va fi obligat ca, la importul de tărâțe, spărturi și alte reziduuri, să facă dovada perceperii taxei speciale la export de către Tunisia;
întrucât, în special în conformitate cu acordul sub formă de schimb de scrisori privind articolul 22 din acordul de cooperare și articolul 15 din acordul interimar între Comunitatea Economică Europeană și Republica Tunisiană și în ceea ce privește importul în Comunitate de tărâțe și spărturi originare din Tunisia (3), trebuie prevăzute norme de aplicare a acestor acorduri,
ADOPTĂ PREZENTUL REGULAMENT:
Articolul 1
Componenta variabilă a prelevării la importul în Comunitate de tărâțe, spărturi și alte reziduuri obținute prin cernere, măcinare sau alte forme de prelucrare a semințelor de cereale altele decât porumbul și orezul, de la subpoziția 23.02 A II din Tariful Vamal Comun, originare din Tunisia, este taxa calculată în conformitate cu articolul 2 din Regulamentul Consiliului (CEE) nr. 2744/75 din 29 octombrie 1975 privind regimul de import și export al produselor prelucrate pe bază de cereale și orez (4), diminuat cu o valoare egală cu 60 % din media componentelor variabile ale taxelor aplicabile produsului respectiv în decursul celor trei luni anterioare lunii în care această valoare este stabilită.
Articolul 2
Articolul 1 se aplică tuturor importurilor pentru care importatorul poate face dovada că impozitarea specială la export a fost percepută de Tunisia în conformitate cu articolul 22 din acordul de cooperare sau articolul 15 din acordul interimar.
Articolul 3
Normele de aplicare a prezentului regulament în special cu privire la fixarea valorii cu care trebuie redusă taxa se adoptă în conformitate cu procedura menționată în articolul 26 din Regulamentul nr. 359/67/CEE.
Articolul 4
Nu se percepe nici o componentă fixă din prelevarea la importurile în Comunitate de tărâțe, spărturi și alte reziduuri obținute prin cernere, măcinare sau alte forme de prelucrare a semințelor de cereale altele decât porumbul și orezul, de la subpoziția 23.02 A II din Tariful Vamal Comun, originare din Tunisia.
Articolul 5
Prezentul regulament intră în vigoare în ziua intrării în vigoare a acordului sub formă de schimb de scrisori privind articolul 22 din acordul de cooperare și articolul 15 din acordul interimar între Comunitatea Economică Europeană și Republica Tunisiană și în ceea ce privește importul în Comunitate de tărâțe și spărturi originare din Tunisia.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iunie 1976.